Tali Fahima

Tali Fahima (Qiryat Gat, Israel, 1976ko otsailaren 8a) Palestinaren aldeko ekintzaile israeldarra da, eta 2005ean, Zakariya Zubeidi Al-Aqsako Martirien Brigadetako buruarekin izandako harremanengatik zigortu zuten. Fahimari etsaiari informazioa ematea eta erakunde terrorista batekin kolaboratzea leporatu zioten. Kargu horiek heriotza zigorra dakarte Israelen. Estatuko fiskaltzak biziarteko kartzela ezarri nahi zion, eta azkenean, 30 hilabete eman zituen kartzelan. Atxiloketa administratiboan espetxeratutako lehen emakume judua izan da, hau da, aurretik epaiketarik egin gabe Estatuak atxilotu eta espetxeratu duena. Kolaborazionismoagatik atxilotutako lehen emakume israeldarra ere bada.

Fahimak, aske utzi zutenean, The Guardian-en hauxe adierazi zuen: "Nire lehen krimena Shin Betekin lan egiteari uko egitea izan zen, bigarrena palestinarrak ikustera joateko eskatzea eta hirugarrena 'Israelgo hilketen' politikaren aurka protesta egitea".

 Biografia 
Tali Fahima Qiryat Gaten jaio zen, Israelgo Hegoaldeko Barrutian, jatorri aljeriarra eta marokoarra duen familia judu batean. Derrigorrezko soldadutza egin ostean, Tel Avivera joan zen eta idazkari juridiko lanetan aritu zen. 2003ra arte, Fahimak Likud alderdi kontserbadorea bozkatzen zuen, sasoi hartan Ariel Sharonek lideratuta, Israelgo lehen ministro izandakoa 2001etik 2006ra. Haaretz-en arabera, hori aldatu zen Al Aqsako Martirien Brigadetako buru Zakariya Zubeidiri egindako elkarrizketa bat irakurri zuenean, azaltzen zuena zelan pasa zen aktibista izatetik terrorista izatera. Une hartan, Zubeidi zen Israelgo armadak suntsitu beharreko helburu nagusietako bat. Gainera, figura mediatiko nabarmena zen hedabideetan, batez ere Arna's Children dokumentalean agertu zelako. 2003an, militar israeldarrek bere ama eta neba hil zituzten.

Fahima Palestinako gatazkaz interesatu zen eta Zisjordaniako Jenin hiria bisitatzen hasi zen, 2003an israeldarren eraso batek suntsituta utzi zuena. Garai hartan miliziano palestinar askorekin hitz egin zuen, tartean Zubeidirekin, eta lehen aldiz entzun zituen Israelen okupazioaren aurkako kritikak. Berak geroago azalduko zuenez, 2004ko maiatzean Jeninen bi aste eman zituen Zubeidi laguntzen, Israelgo segurtasun zerbitzuek hil ez zezaten, "giza ezkutu gisa jokatzeko prest".

Fahima atxilotu baino astebete lehenago, Shin Bet Israelgo inteligentzia zerbitzuko agente baten deia jaso zuen, Qiryat Gat bere jaioterriko polizia estazio batean elkar zitezen. Fahimak ez zuen proposamena onartu.

 Atxiloketa 
Fahima 2004ko abuztuaren 8an atxilotu zuten, eta kargu hauek egotzi: erakunde terrorista bati laguntzea, etsaiari informazioa ematea eta gerra garaian etsaiari laguntzea.  Atxilotzeko agindua sinatu zuen Shaul Mofaz Defentsa ministroak esan zuen Fahimak "Israelen eraso terrorista bat egiteko plangintzan" parte hartu zuela. Hilabetez galdekatu zuten eta, ondoren, hiru hilabetez egon zen atxiloketa administratibo egoeran. Epaiketarik egin gabe Estatuak atxilotutako lehen emakume judua izan da.

Israelek uste zuen Fahimak Al-Aqsako Martirien Brigadei isilpeko materiala itzuli eta irakurri ziela, Israelgo Defentsa Indarrek 2004ko maiatzeko operazio batean Janinen galdu zutena. Ikerketaren datu hori publiko egin zenean, polemika piztu zen Israelgo segurtasun indarren inguruan, ez zutelako eragotzi dokumentu garrantzitsuak Palestinaren aldeko ekintzaileen esku geratzea.

Atxilotuta egon zen bitartean segurtasun zerbitzuek hainbat informazio zabaldu zuten hedabideetara, Fahimak Zubeidirekin harreman sentimentala zuela iradokitzen, eta prentsak horren berri eman zuen, nahiz eta biek ukatu zuten. "Traidore", "arabiarren puta" eta emakume izaerari lotutako beste irain batzuekin erasotu zuten eta iritzi publikoak horren alde egin zuen.

 Epaia 
2005eko abenduaren 23an, hasiera batean uste baino kargu arinagoak egotzi zizkioten: gerra garaian etsaiari emandako laguntza baino ez zioten leporatu. Fahimak onartu zuen palestinarrekin harremanak izan zituela Estatuko segurtasunari kalte egiteko asmoz. Etsaiari informazioa eman izana ere onartu zuen, baita israeldar agintariek kontrolatzen duten palestinarren lurraldean sartzea debekatzen duen lege agindua urratu izana ere, eta azaldu zuen bi aste igaro zituela Yeninnen 2004ko maiatzean.

Urte bereko abenduan, agente etsai bati lagundu eta Palestinako lurraldera sartzea leporatu zioten, eta hiru urteko kartzela zigorra ezarri zioten.

2006ko urrian, zigorraren bi herenak beteta, lehen askatze- eskaera ukatu egin zioten, jarrera txarragatik. 2007ko urtarrilean utzi zuten aske, epaiak aurreikusten zuena baino urtebete lehenago, jarrera onagatik. Debekatuta du herrialdetik irtetea, atzerriko agenteekin harremanetan jartzea eta palestinarrek kontrolatzen dituzten Zisjordaniako eremuetara sartzea.

 Erreferentziak 

 Kanpo estekak 

Kategoria:Emakume aktibistak
Kategoria:Palestinarrak
Kategoria:Israelgo musulmanak
Kategoria:Israel-Palestina gatazka
Kategoria:Israelgo aktibistak
Kategoria:Palestinako aktibistak